Balsfjord kirke

Balsfjord kirke er en langkirke fra 1856 i Balsfjord kommune i Troms fylke. Byggverket er i tre og har 400 sitteplasser. Kirken er tegnet av Christian H. Grosch, og den er ikke oppført etter typetegninger. Den ble reist i 1854–1856 og innviet 19. oktober 1856. Kirken er en hvitmalt langkirke i nygotikk med aksialt plassert tårn i vest. Tårnet er med på å gi kirken sitt særpreg. Dagens vinduer ble satt inn i 1907. Innvendig er kirken enkel og domineres av to gallerier; over inngangen og innover i skipet. Galleriet er malt blått og hvitt. Kirkebenkene er røde. Døpefonten og prekestolen er i tre og fra innvielsesåret. Altertavlen er et enkelt trekors i en ramme. Den ble gitt som gave til kirken av sogneprest Magelsen i 1897 og foranledningen var et løfte han hadde gitt Gud da ektefellen var syk året før. Kirken har et pipeorgel fra Olsen & Jørgensen Orgelbyggeri fra 1924. Balsfjord kirke har vernestatus som listeført kirke. Det foreligger ikke opplysninger om tidligere kirker på stedet. Referanser Litteratur Ronny Trælvik og Lill-Karin Elvestad (2016). Kirkene i Troms II. Bok i Nord. s. 24–31. ISBN 9788293393085. Alf Henry Rasmussen, red. (1993). «Balsfjord kirke, Tennes». Våre kirker. Norsk kirkeleksikon. Kirkenær: Vanebo forlag. s. 114. ISBN 82-75-27022-7. Eksterne lenker (no) «Balsfjord kirke». Kirkesøk. Den norske kirke. (no) «Balsfjord kirke». Kulturminnesøk. Riksantikvaren – Direktoratet for kulturminneforvaltning. Balsfjord og Malangen menighet